钦定古今图书集成/明伦汇编/氏族典/第123卷 > 陈良翰
## 钦定古今图书集成/明伦汇编/氏族典/第123卷 > 陈良翰

按《宋史陈良翰传》：“良翰，字邦彦，台州临海人。蚤孤，事
母孝资庄重，为文恢博有气。中绍兴五年进士第，知
温州瑞安县。俗号强梗，吏治尚严，良翰独抚以宽，催
租民竞乐输，听讼咸得其情。殿中侍御史吴芾荐为
捡法官，迁监察御史。孝宗初元，金主褒新立，求和，良
翰言‘定计自治，而和不和，任之乃可’。”除右正言。金再
移书求故疆，良翰言：“中原皆吾故土，况唐、邓、淮、泗是
要害之地，决不可许。”正言尹穑附思退以撼督府，良
翰为左司谏，疏论思退奸邪误国，宜早罢黜；张浚精
忠老谋，不宜以小人言摇之。既退，以上语谕同列，穑
勃然变色。明日亦请对，遂罢良翰言职。两淮既撤备，
金大入，孝宗始深悔。太学生数百人伏阙，乞召用良
翰。良翰在谏省，成恭皇后受册官内外亲属二十五
人，良翰论其冗，诏减七人。知建宁府、福建转运副使、
提点江东刑狱，移浙西。召为宗正少卿、兵部侍郎，除
右谏议大夫，改礼部侍郎，不拜，以敷文阁待制提举
江州太平兴国宫。召为太子詹事，诏兼侍讲。未几，以
疾告老，除敷文阁直学士、提举太平宫。卒，年六十五。
光宗立，特谥“献肃。”

===陈昭度===按《万姓统谱》：昭度字元矩，莆田人。少颖异不群，擢绍
兴五年进士第，为尤溪主簿。部使者移檄令据摭，属
吏细过，昭度怃然不悦曰：“吾其忍为是耶！”乃拂衣而
去。闲居以读书著文为乐，十馀年不调，自号西轩子，
乡大夫林迪与为忘年交。艾轩林光朝，正字刘夙、方
翥，著作刘夙，皆尝至其家，登堂拜母，谊均兄弟。既而
教授藤州，藤去中州绝远，俗尚卑陋，昭度至，励以“致
知谨独”之学，由是士竞于学，知所指归。